Γνωμοδότηση για την πρόταση οδηγίας του Συμβουλίου που τροποποιεί την οδηγία 92/12/ΕΟΚ του Συμβουλίου της 25ης Φεβρουαρίου 1992 σχετικά με το γενικό καθεστώς, την κατοχή, την κυκλοφορία και τους ελέγχους των προϊόντων που υπόκεινται σε ειδικούς φόρους κατανάλωσης, την οδηγία 92/81/ΕΟΚ του Συμβουλίου της 19ης Οκτωβρίου 1992 για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή, καθώς και την οδηγία 92/82/ΕΟΚ της 19ης Οκτωβρίου 1992 για την προσέγγιση των συντελεστών των ειδικών φόρων κατανάλωσης στα πετρελαιοειδή (94/C 397/01)

Στις 7 Σεπτεμβρίου 1994, και σύμφωνα με τις διατάξεις του Άρθρου 99 της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Η Οικονομική και Κοινωνική Επιτροπή αποφάσισε να αναθέσει στον κ. Gafo Fernαndez ως γενικό εισηγητή την προετοιμασία των γενικών εργασιών της ΟΚΕ.

Κατά τη διάρκεια της 319ης συνόδου ολομέλειας (συνεδρίαση της 20ής Οκτωβρίου 1994), η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Εισαγωγή και αξιολόγηση της πρότασης

1.1. Οι αρχικές οδηγίες, που υπόκεινται σήμερα σε τροποποίηση, υιοθετήθηκαν με σκοπό να ρυθμίσουν την κατοχή και την κυκλοφορία μιας σειράς πετρελαιοειδών που υπόκεινται σε ειδική φορολογία, διασφαλίζοντας έτσι την επιτέλεση των φορολογικών υποχρεώσεων και καθορίζοντας τέλος ορισμένες ελάχιστες εναρμονισμένες βάσεις φορολογικών συντελεστών (μολονότι στην πράξη οι συντελεστές διαφέρουν αισθητά στις διάφορες χώρες).

1.2. Η σημερινή πρόταση επιχειρεί να καταρτίσει μια σειρά τροποποιήσεων που αφορούν τις οδηγίες αυτές, προκειμένου να τελειοποιήσει και απλοποιήσει τη συγκεκριμένη εφαρμογή τους, στο φως της εμπειρίας που προέκυψε από τα δύο έτη λειτουργίας των οδηγιών αυτών και κυρίως μετά την πλήρη εφαρμογή της εσωτερικής αγοράς, με τις τελωνειακές και φορολογικές απλοποιήσεις που καθιερώθηκαν στη διακοινοτική κυκλοφορία μετά την 1η Ιανουαρίου 1993.

1.3. Η πρόταση έχει καθαρά τεχνικό χαρακτήρα, με το διπλό στόχο να διευκρινίσει και να συμπληρώσει τα κενά που υπάρχουν στη ρύθμιση και να απλοποιήσει τις διοικητικές ενέργειες που είναι απαραίτητες για την ελεύθερη διακίνηση των προϊόντων αυτών. Κατά τη διατύπωσή της, ελήφθησαν υπόψη όχι μόνο οι εμπειρίες των φορολογικών αρχών των κρατών μελών αλλά επίσης, σε ορισμένο βαθμό, οι υποδείξεις που προέρχονται από τη βιομηχανία και τους χρήστες των προϊόντων αυτών.

1.4. Έχοντας υπόψη όλα αυτά, η ΟΚΕ αποδέχεται την υπό εξέταση πρόταση, μολονότι επιθυμεί να προβεί σε ορισμένες παρατηρήσεις που θα επιτρέψουν τη βελτίωση στην πράξη της ελεύθερης διακίνησης των προϊόντων αυτών.

2. Γενικές παρατηρήσεις

2.1. Η ΟΚΕ επιθυμεί να εκφράσει την ανησυχία της για τη διατήρηση της σημερινής διαδικασίας εφαρμογής των απαλλαγών, όχι με τη μορφή προκαταρκτικής απαλλαγής όπως θα επιθυμούσε, αλλά με τη μορφή της εκ των υστέρων εξόφλησης. Αυτό συνεπάγεται δημοσιονομικές επιβαρύνσεις και διοικητικές επιπλοκές τόσο για τις επιχειρήσεις όσο και για τους τελικούς καταναλωτές. Για το λόγο αυτό, κρίνει ότι το σύστημα προκαταρκτικής απαλλαγής θα πρέπει να θεσπισθεί με εναρμονισμένο τρόπο σε όλη την Κοινότητα, στην περίπτωση που ο γενικός χαρακτήρας της απαλλαγής θεσπίζεται σε κοινοτικό επίπεδο.

2.2. Επίσης, καμία ικανοποιητική λύση δεν προτείνεται σε ό,τι αφορά τη διπλή φορολογία που πλήττει τα προϊόντα τα οποία μετά την είσπραξη του φόρου, υφίστανται ορισμένες φθορές ή ανεπαρκείς αναμίξεις, πράγμα που καθιστά αναγκαία την επιστροφή τους στον αναγνωρισμένο αποθηκευτή που θα προβεί στην επεξεργασία τους. Η ΟΚΕ καλεί την Επιτροπή να επιδιώξει το γρηγορότερο δυνατό την επίλυση του θέματος αυτού, ακολουθώντας τις υποδείξεις που αναφέρονται κατωτέρω.

2.3. Τέλος, η ΟΚΕ εκφράζει την ανησυχία της για την ενδεχόμενη ευνοϊκότερη φορολογική μεταχείριση ορισμένων τύπων μη συμβατικών υδρογονανθράκων, που πρόκειται να αντικαταστήσουν τα παραδοσιακά προϊόντα που υπόκεινται στη φορολογία, ενώ τα ίδια θα εξαιρεθούν από την καταβολή των ειδικών φόρων. Η ΟΚΕ προτείνει να επεκταθεί στα τελευταία αυτά προϊόντα το σύστημα που προβλέπεται για τις προσθετικές ουσίες ή τα μη συμβατικά προϊόντα που χρησιμοποιούνται ως καύσιμα.

3. Ειδικές παρατηρήσεις στην πρόταση οδηγίας

3.1.

Άρθρο πρώτο, παράγραφος 5

Προτείνεται να διαγραφεί η τρίτη περίπτωση της νέας παραγράφου 4 7 αυτό δικαιολογείται από το γεγονός ότι υπάρχει προφανής αντίφαση μεταξύ της παραγράφου 1 του άρθρου αυτού που θεσπίζει ότι « ο εγκεκριμένος αποθηκευτής δικαιούται ατέλεια για τις απώλειες που πραγματοποιήθηκαν στα πλαίσια του ανασταλτικού καθεστώτος » και της τρίτης περίπτωσης που αφήνει τα κράτη μέλη ελεύθερα είτε να χορηγήσουν μερική ή καμία ατέλεια. Συνεπώς, η ΟΚΕ υποδεικνύει να εξαλειφθεί αυτή η δυνατότητα μερικής ή συνολικής άρνησης ατέλειας, για ποσότητα προϊόντος που δεν υπάρχει στην πράξη.

3.2.

Άρθρο πρώτο, παράγραφος 6, στοιχείο δ

Προτείνεται να διαγραφεί η πρώτη περίπτωση της παραγράφου αυτής και να αντικατασταθεί η έκφραση « οι ίδιες αρχές » στη δεύτερη περίπτωση με την έκφραση « οι αρμόδιες αρχές του κράτους μέλους της αναχώρησης ». Πράγματι, μολονότι η νέα διατύπωση υποθέτει σημαντική απλοποίηση και βελτίωση της αρχικής διαδικασίας, το γεγονός ότι το κράτος μέλος απαιτεί από τον αποστολέα προκαταρκτική έγκριση μπορεί να οδηγήσει σε ανώφελες καθυστερήσεις και να οδηγήσει σε πρακτική διακρίσεων, πράγματα που αποφεύγονται με την άμεση γνωστοποίηση των δεδομένων αυτών εκ των υστέρων, όπως ήδη προβλέπεται στη δεύτερη περίπτωση της παραγράφου αυτής.

3.3.

Άρθρο πρώτο, παράγραφος 12, στοιχείο β

Η ΟΚΕ κρίνει ότι η πιο λογική διατύπωση είναι : « το 2ο εδάφιο του σημείου β της παραγράφου 4 ».

3.4.

Άρθρο 2, παράγραφος 1, στοιχείο β

Προτείνεται να προστεθεί στο τέλος της πρώτης πρότασης, μετά τις λέξεις « φορολογείται ως καύσιμο κινητήρων » η ακόλουθη πρόταση : « όπως επίσης και κάθε άλλο ακατέργαστο υδρογονάνθρακα που χρησιμοποιείται ως προϊόν υποκατάστασης προϊόντος που υπόκειται σε ειδική φορολογία ». Η διευκρίνιση αυτή είναι αναγκαία επειδή στη συνέχεια θεσπίζεται γενικευμένη απαλλαγή για τους ακατέργαστους υδρογονάνθρακες χωρίς να ορίζονται ειδικότερα οι τελωνειακοί κώδικες στους οποίους αναφέρονται, πράγμα που μπορεί να διευκολύνει τον αθέμιτο ανταγωνισμό που βασίζεται στη διαφοροποίηση της φορολογικής μεταχείρισης.

3.5. Σε σχέση με την « απαλλαγή με την εκ των υστέρων εξόφληση » που επισημάνθηκε στην παράγραφο 2.1, η ΟΚΕ κρίνει ότι το σύστημα μπορεί να βελτιωθεί μέσω των ακόλουθων τροποποιήσεων.

3.5.1.

Άρθρο πρώτο, παράγραφος 10

Προτείνεται να προστεθεί σημείο α) με νέο κείμενο ως εξής : « η τελευταία φράση του πρώτου εδαφίου του σημείου 1 διαγράφεται » και να μετατραπούν τα σημεία α) και β) σε σημεία β) και γ) αντιστοίχως.

3.5.2.

Άρθρο 2, παράγραφος 3

Προτείνεται να προστεθεί σημείο γ) με το ακόλουθο κείμενο : « στο τέλος της παραγράφου 8, να προστεθούν οι λέξεις με την εξαίρεση των απαλλαγών που προβλέπονται στο πρώτο άρθρο ».

3.6. Όσον αφορά το πρόβλημα της διπλής φορολογίας που αναφέρθηκε στην παράγραφο 2.2, η ΟΚΕ κρίνει ότι θα μπορούσε να επιλυθεί με τον ακόλουθο τρόπο.

3.6.1.

Άρθρο πρώτο

Προτείνεται να ενσωματωθεί ένα νέο σημείο 10 με το ακόλουθο κείμενο : « 10. Στα τέλη του άρθρου 22, παράγραφος 5, προστίθεται το ακόλουθο εδάφιο : στην περίπτωση που ένα προϊόν για το οποίο καταβλήθηκε ο ειδικός φόρος πρόκειται να επιστραφεί στο εργοστάσιο ή στον φορολογικό αποθηκευτή για να υποστεί επεξεργασία, επιστρέφονται οι ειδικοί φόροι που καταβλήθηκαν και αντιστοιχούν στον επιστρεφόμενο όγκο. »

3.6.1.1. Οι παράγραφοι 10, 11 και 12 μετατρέπονται σε 11, 12 και 13 αντιστοίχως.

Βρυξέλλες, 20 Οκτωβρίου 1994.

Ο Πρόεδρος της

Οικονομικής και Κοινωνικής Επιτροπής

Carlos FERRER